മുശീറുൽ ഹസൻ

ഒരു ആധുനിക ഇന്ത്യൻ ചരിത്രകാരനായിരുന്നു മുശീറുൽ ഹസൻ (ജീവിതകാലം: 15 ഓഗസ്റ്റ് 1949 - 10 ഡിസംബർ 2018). ഇന്ത്യയുടെ വിഭജനം, വർഗീയത, ദക്ഷിണേഷ്യയിലെ ഇസ്ലാമിന്റെ ചരിത്രം എന്നിവയെക്കുറിച്ചുള്ള രചനകൾ അദ്ദേഹത്തിന്റേതായി ഉണ്ട്.   ജാമിയ മില്ലിയ ഇസ്ലാമിയയുടെ വൈസ് ചാൻസലറായിരുന്ന അദ്ദേഹം ഇന്ത്യൻ ഹിസ്റ്ററി കോൺഗ്രസ്സിന്റെ അധ്യക്ഷനായിരുന്നിട്ടുണ്ട്.
ജീവിതരേഖ
ചരിത്രകാരനായിരുന്ന മൊഹിബ്ബുൽ ഹസന്റെ രണ്ടാമത്തെ പുത്രനായ മുശീറുൽ ഹസൻ, 1949-ൽ ജനിച്ചു. 1969-ൽ അലീഗഡ് യൂണിവേഴ്സിറ്റിയിൽ നിന്ന് ബിരുദാനന്തര ബിരുദം നേടിയ അദ്ദേഹം 1977-ൽ കേംബ്രിഡ്ജ് സർവകലാശാലയിൽ നിന്ന് ഡോക്ടറേറ്റ് (പിഎച്ച്ഡി) നേടി. 

ന്യൂഡൽഹിയിലെ ജാമിയ മില്ലിയ ഇസ്ലാമിയയിലെ ചരിത്ര-സാംസ്കാരിക വകുപ്പിൽ പ്രൊഫസറായി പ്രവർത്തിച്ചുവന്നു. 2000 ജൂലൈ മുതൽ 2010 ജനുവരി വരെ ജാമിയ മില്ലിയ ഇസ്ലാമിയയിലെ അക്കാദമി ഓഫ് തേർഡ് വേൾഡ് സ്റ്റഡീസിന്റെ ഡയറക്ടറായും സേവനമനുഷ്ഠിച്ചു. 1992 മുതൽ 1996 വരെ ജാമിയ മില്ലിയ ഇസ്ലാമിയയുടെ പ്രോ-വൈസ് ചാൻസലറായിരുന്നു. പിന്നീട് ജാമിയ മില്ലിയ ഇസ്ലാമിയയുടെ വൈസ് ചാൻസലറായി (2004-2009) സേവനമനുഷ്ഠിച്ചു.  2010 മെയ് മാസത്തിൽ നാഷണൽ ആർക്കൈവ്സ് ഓഫ് ഇന്ത്യയുടെ ഡയറക്ടർ ജനറലായി അദ്ദേഹത്തെ നിയമിച്ചു.  2002 ൽ ഇന്ത്യൻ ഹിസ്റ്ററി കോൺഗ്രസിന്റെ പ്രസിഡന്റായി തിരഞ്ഞെടുക്കപ്പെട്ടു.
അംഗീകാരം
 ഡി.പി. സിംഗാൾ സ്കോളർഷിപ്പ്, ക്വീൻസ്‌ലാന്റ് സർവകലാശാല, ബ്രിസ്‌ബേൻ, 2003.
 യൂണിവേഴ്സിറ്റി ഓഫ് ഓക്സ്ഫോർഡ്, 2002–03 ഇൻസ്റ്റിറ്റ്യൂട്ട് ഓഫ് ഇസ്ലാമിക് സ്റ്റഡീസിന്റെ ഫോർഡ് ഫൗണ്ടേഷൻ (സാർക്ക്) ഫെലോഷിപ്പ്
 ഉത്തർപ്രദേശ് രാജർഷി ടണ്ടൻ ഓപ്പൺ യൂണിവേഴ്സിറ്റി (UPRTOU), അലഹബാദ്, 2006-ൽ നൽകിയ ഡി. ലിറ്റ് (ഹോണറിസ് കോസ)
 കൊൽക്കത്തയിലെ ഏഷ്യാറ്റിക് സൊസൈറ്റി നൽകുന്ന പ്രൊഫസർ സുകുമാർ സെൻ മെമ്മോറിയൽ സ്വർണ്ണ മെഡൽ, 2006.
 2007-ൽ പത്മശ്രീ പുരസ്കാരം.
 കൊൽക്കത്തയിലെ കൊൽക്കത്ത സർവ്വകലാശാലയുടെ ഡി.ലിറ്റ് (ഹോണറിസ് കോസ), 2008.
 ഇന്ത്യൻ കൗൺസിൽ ഓഫ് സോഷ്യൽ സയൻസ് റിസർച്ചിന്റെ മഹാത്മാഗാന്ധി നാഷണൽ ഫെലോഷിപ്പ്, 2009–2011.
 ഓർഡ്രെ ഡെസ് പാംസ് അക്കാഡമിക്സ്, 2010. 
 മുൻ പ്രധാനമന്ത്രിയുടെ 124-ാം ജന്മവാർഷികത്തോടനുബന്ധിച്ച് 2014 നവംബർ 14 ന് ജവഹർലാൽ നെഹ്‌റു മെമ്മോറിയൽ ഫണ്ട് നൽകിയ ജവഹർലാൽ നെഹ്‌റു ഫെലോഷിപ്പ്.

അവലംബം